Borgtog vir polisieman wat glo vrou doodskietArgieffoto: SAPD, Facebook Die 39-jarige polisiebeampte van die Noord-Kaap wat daarvan verdink word dat hy sy 36-jarige vrou met sy dienspistool doodgeskiet het, is Vrydag op borgtog vrygelaat. Maroela Media het vroeër berig die beampte, ŉ konstabel met 11 jaar ondervinding in die polisie, en sy vrou, Nozipho Sitlaba, het Donderdagaand glo rusie gemaak. Die beampte het sy dienspistool uitgehaal en haar vermoedelik een keer geskiet. Sy is op die toneel dood verklaar. Die beampte het sy kollegas by die polisiestasie gebel en ingelig oor wat gebeur het, waarna hy in hegtenis geneem is. Hy is na die De Aar-polisiestasie geneem en het Vrydagmiddag in die hof verskyn op aanklag van moord. Robbie Raburabu, waarnemende nasionale woordvoerder van die onafhanklike polisie-ondersoekdirektoraat (Opod), het aan Maroela Media bevestig die beampte, Tabo Sitlaba, is borgtog van R1 000 toegestaan. Hy moet weer op 1 Oktober in die hof verskyn.